CELEX: 32017D1857
Language: el
Date: 2017-10-13 00:00:00
Title: Εκτελεστική απόφαση (ΕΕ) 2017/1857 της Επιτροπής, της 13ης Οκτωβρίου 2017, για την αναγνώριση των νομοθετικών και εποπτικών ρυθμίσεων, καθώς και των ρυθμίσεων επιβολής της νομοθεσίας των Ηνωμένων Πολιτειών της Αμερικής για τις συναλλαγές παραγώγων που εποπτεύονται από την Επιτροπή Προθεσμιακών Συναλλαγών Βασικών Εμπορευμάτων (Commodity Futures Trading Commission — CFTC) ως ισοδύναμων με ορισμένες απαιτήσεις του άρθρου 11 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (Κείμενο που παρουσιάζει ενδιαφέρον για τον ΕΟΧ )

14.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 265/23
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1857 ΤΗΣ ΕΠΙΤΡΟΠΉΣ
   της 13ης Οκτωβρίου 2017
   για την αναγνώριση των νομοθετικών και εποπτικών ρυθμίσεων, καθώς και των ρυθμίσεων επιβολής της νομοθεσίας των Ηνωμένων Πολιτειών της Αμερικής για τις συναλλαγές παραγώγων που εποπτεύονται από την Επιτροπή Προθεσμιακών Συναλλαγών Βασικών Εμπορευμάτων (Commodity Futures Trading Commission — CFTC) ως ισοδύναμων με ορισμένες απαιτήσεις του άρθρου 11 του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 13 παράγραφος 2,
   Εκτιμώντας τα ακόλουθα:
   
               (1)
            
            
               Το άρθρο 13 του κανονισμού (ΕΕ) αριθ. 648/2012 προβλέπει έναν μηχανισμό που αποσκοπεί στην εξεύρεση λύσεων οι οποίες εξασφαλίζουν συνεκτικότητα μεταξύ των νομοθετικών απαιτήσεων που θεσπίζονται από την Ένωση και των απαιτήσεων τρίτων χωρών στο πεδίο που καλύπτει ο εν λόγω κανονισμός. Μεταξύ αυτών των λύσεων, η Επιτροπή εξουσιοδοτείται να εκδίδει αποφάσεις με τις οποίες δηλώνει ότι οι νομοθετικές και εποπτικές ρυθμίσεις, καθώς και οι ρυθμίσεις επιβολής της νομοθεσίας τρίτης χώρας ισοδυναμούν με τις απαιτήσεις που καθορίζονται στα άρθρα 4, 9, 10 και 11 του κανονισμού (ΕΕ) αριθ. 648/2012, ούτως ώστε οι αντισυμβαλλόμενοι που προβαίνουν σε συναλλαγή η οποία εμπίπτει στο πεδίο εφαρμογής του εν λόγω κανονισμού, εφόσον ένας τουλάχιστον αντισυμβαλλόμενος είναι εγκατεστημένος στην εν λόγω τρίτη χώρα, να θεωρείται ότι πληρούν αυτές τις απαιτήσεις όταν συμμορφώνονται με τις απαιτήσεις που τίθενται από το νομικό σύστημα της εν λόγω τρίτης χώρας. Αυτή η δήλωση ισοδυναμίας επιτρέπει την αποφυγή εφαρμογής αλληλεπικαλυπτόμενων ή αλληλοσυγκρουόμενων ρυθμίσεων και, ως εκ τούτου, συμβάλλει στην επίτευξη του πρωταρχικού στόχου του κανονισμού (ΕΕ) αριθ. 648/2012 για μείωση του συστημικού κινδύνου και αύξηση της διαφάνειας στις αγορές παραγώγων, μέσω της εξασφάλισης διεθνώς συστηματικής εφαρμογής των αρχών που συμφωνούνται με τους διεθνείς εταίρους της Ένωσης και καθορίζονται στον εν λόγω κανονισμό.
            
         
               (2)
            
            
               Το άρθρο 11 παράγραφοι 1, 2 και 3 του κανονισμού (ΕΕ) αριθ. 648/2012, όπως καθορίζεται στα τεχνικά πρότυπα που εκδίδονται σύμφωνα με το άρθρο 11 παράγραφος 14 στοιχεία α) και β) και το άρθρο 11 παράγραφος 15 του εν λόγω κανονισμού, θεσπίζει τις νομοθετικές απαιτήσεις της Ένωσης όσον αφορά τις υποχρεώσεις έγκαιρης επιβεβαίωσης, συμπίεσης και συμφωνίας χαρτοφυλακίου που εφαρμόζονται στις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, τις υποχρεώσεις αποτίμησης και επίλυσης διαφορών που εφαρμόζονται στις εν λόγω συμβάσεις («τεχνικές μείωσης του λειτουργικού κινδύνου»), καθώς και τις υποχρεώσεις ανταλλαγής ασφαλειών («περιθώρια ασφαλείας») μεταξύ αντισυμβαλλομένων.
            
         
               (3)
            
            
               Προκειμένου το νομικό σύστημα μιας τρίτης χώρας να θεωρηθεί ισοδύναμο με το νομικό σύστημα της Ένωσης όσον αφορά τις τεχνικές μείωσης του λειτουργικού κινδύνου και τις απαιτήσεις περιθωρίου ασφαλείας, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων, καθώς και των ρυθμίσεων επιβολής της νομοθεσίας θα πρέπει να είναι ισοδύναμο με τις απαιτήσεις της Ένωσης ως προς τους κανονιστικούς στόχους που επιτυγχάνουν. Ως εκ τούτου, σκοπός της παρούσας αξιολόγησης ισοδυναμίας είναι να εξακριβώσει ότι οι νομοθετικές και εποπτικές ρυθμίσεις, καθώς και οι ρυθμίσεις επιβολής της νομοθεσίας των Ηνωμένων Πολιτειών της Αμερικής (ΗΠΑ) διασφαλίζουν ότι οι συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο και συνάπτονται από τουλάχιστον έναν αντισυμβαλλόμενο που είναι εγκατεστημένος στην εν λόγω τρίτη χώρα δεν εκθέτουν τις χρηματοπιστωτικές αγορές της Ένωσης σε επίπεδο κινδύνου υψηλότερο από εκείνο στο οποίο θα μπορούσαν να εκτεθούν οι εν λόγω αγορές από το συγκεκριμένο είδος συμβάσεων παραγώγων που συνάπτονται από αντισυμβαλλομένους οι οποίοι είναι εγκατεστημένοι στην Ένωση και, επομένως, δεν ενέχουν μη αποδεκτά επίπεδα συστημικού κινδύνου για την Ένωση.
            
         
               (4)
            
            
               Την 1η Σεπτεμβρίου 2013 η Επιτροπή έλαβε τις τεχνικές συμβουλές της Ευρωπαϊκής Αρχής Κινητών Αξιών και Αγορών (ΕΑΚΑΑ) σχετικά με τις νομοθετικές και εποπτικές ρυθμίσεις, καθώς και τις ρυθμίσεις επιβολής της νομοθεσίας των ΗΠΑ (2) όσον αφορά, μεταξύ άλλων, τις τεχνικές μείωσης του λειτουργικού κινδύνου που εφαρμόζονται στις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο. Στις τεχνικές συμβουλές της, η ΕΑΚΑΑ έκρινε ότι οι νομικά δεσμευτικές απαιτήσεις για την έγκαιρη επιβεβαίωση, τη συμπίεση και τη συμφωνία χαρτοφυλακίου στις ΗΠΑ είναι ισοδύναμες με τις νομικά δεσμευτικές απαιτήσεις που εφαρμόζονται βάσει του κανονισμού (ΕΕ) αριθ. 648/2012. Ωστόσο, η ΕΑΚΑΑ θεώρησε ότι, κατά τον χρόνο της αξιολόγησής της, το καθεστώς επίλυσης διαφορών των ΗΠΑ δεν ήταν ισοδύναμο με αυτό του άρθρου 11 παράγραφος 1 του κανονισμού (ΕΕ) αριθ. 648/2012. Η ΕΑΚΑΑ παρατήρησε επίσης ότι η ισοδυναμία μεταξύ των καθεστώτων όσον αφορά τα διμερή περιθώρια ασφαλείας δεν θα μπορούσε να αξιολογηθεί τη δεδομένη στιγμή, καθώς δεν είχαν καταρτιστεί ακόμη στην Ευρώπη τα τεχνικά πρότυπα για τον καθορισμό των κανόνων σχετικά με τα διμερή περιθώρια ασφαλείας.
            
         
               (5)
            
            
               Η Επιτροπή έλαβε υπόψη της τις συμβουλές της ΕΑΚΑΑ κατά τη διενέργεια της αξιολόγησής της, καθώς και τις κανονιστικές εξελίξεις που έλαβαν χώρα έκτοτε. Ωστόσο, η παρούσα απόφαση δεν βασίζεται μόνο σε συγκριτική ανάλυση των νομοθετικών και εποπτικών απαιτήσεων, καθώς και των απαιτήσεων επιβολής της νομοθεσίας που εφαρμόζονται στις ΗΠΑ, αλλά επίσης και σε αξιολόγηση του αποτελέσματος αυτών των απαιτήσεων, καθώς και της καταλληλότητάς τους για μείωση των κινδύνων που απορρέουν από τις εν λόγω συμβάσεις, κατά τρόπο που να θεωρείται ισοδύναμος με το αποτέλεσμα των απαιτήσεων που καθορίζονται στον κανονισμό (ΕΕ) αριθ. 648/2012.
            
         
               (6)
            
            
               Οι νομοθετικές και εποπτικές ρυθμίσεις, καθώς και οι ρυθμίσεις επιβολής της νομοθεσίας που εφαρμόζονται στις ΗΠΑ για τις συμβάσεις εξωχρηματιστηριακών παραγώγων καθορίζονται στον τίτλο VII του νόμου Dodd-Frank για τη μεταρρύθμιση της Wall Street και την προστασία των καταναλωτών (Dodd-Frank Wall Street Reform and Consumer Protection Act) («νόμος Dodd-Frank») και στους ειδικούς κανόνες εφαρμογής που εξέδωσε η Επιτροπή Προθεσμιακών Συναλλαγών Βασικών Εμπορευμάτων (Commodity Futures Trading Commission — CFTC) («κανονισμοί της CFTC»). Ο νόμος Dodd-Frank, ο οποίος άρχισε να ισχύει τον Ιούλιο 2010, θέσπισε ένα νέο κανονιστικό πλαίσιο για ορισμένα εξωχρηματιστηριακά παράγωγα που ορίζονται ως συμφωνίες ανταλλαγής (swaps) στο τμήμα 1a(47) του νόμου για το Χρηματιστήριο Βασικών Εμπορευμάτων (Commodity Exchange Act — «CEA»), με στόχο τη μείωση του συστημικού κινδύνου, την αύξηση της διαφάνειας και την προώθηση της ακεραιότητας της αγοράς στο πλαίσιο του χρηματοπιστωτικού συστήματος. Οι συμφωνίες ανταλλαγής εμπίπτουν στη δικαιοδοσία της CFTC και οι λειτουργικές διατάξεις του τίτλου VII του νόμου Dodd-Frank άρχισαν στην πλειονότητά τους να εφαρμόζονται το 2011.
            
         
               (7)
            
            
               Οι τεχνικές μείωσης του λειτουργικού κινδύνου για τις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, όπως προστέθηκαν στο νέο τμήμα 4s(i) του νόμου CEA με το τμήμα 731 του νόμου Dodd-Frank, εφαρμόζονται στους διαπραγματευτές συμφωνιών ανταλλαγής και τους μείζονος σημασίας συμμετέχοντες σε συμφωνίες ανταλλαγής, όπως ορίζονται στον νόμο CEA. Επομένως, η παρούσα απόφαση θα πρέπει να καλύπτει τόσο τις νομοθετικές και εποπτικές ρυθμίσεις, καθώς και τις ρυθμίσεις επιβολής της νομοθεσίας όσον αφορά τις υποχρεώσεις έγκαιρης επιβεβαίωσης, συμπίεσης και συμφωνίας χαρτοφυλακίου, αποτίμησης και επίλυσης διαφορών, όσο και τις απαιτήσεις περιθωρίου ασφαλείας που εφαρμόζονται στους διαπραγματευτές συμφωνιών ανταλλαγής και τους μείζονος σημασίας συμμετέχοντες σε συμφωνίες ανταλλαγής που είναι εγκατεστημένοι στις ΗΠΑ και οι οποίοι έχουν λάβει άδεια και εποπτεύονται σύμφωνα με τους κανονισμούς της CFTC. Ωστόσο, η παρούσα απόφαση δεν θα πρέπει να καλύπτει τις νομοθετικές και εποπτικές ρυθμίσεις, καθώς και τις ρυθμίσεις επιβολής της νομοθεσίας των ΗΠΑ που εφαρμόζονται σε πρόσωπα καταχωρισμένα στην Επιτροπή Κεφαλαιαγοράς (Securities and Exchange Commission) ως διαπραγματευτές συμφωνιών ανταλλαγής που βασίζονται σε χρεόγραφα (security-based swap) ή ως μείζονος σημασίας συμμετέχοντες σε συμφωνίες ανταλλαγής που βασίζονται σε χρεόγραφα (security-based swap), δυνάμει του νόμου περί συναλλαγών επί κινητών αξιών (Securities Exchange Act) του 1934 (15 U.S.C. 78a και επόμενα).
            
         
               (8)
            
            
               Οι κανονισμοί της CFTC σχετικά με τις τεχνικές μείωσης του λειτουργικού κινδύνου για τις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο περιέχουν παρόμοιες υποχρεώσεις με αυτές που προβλέπονται στο άρθρο 11 παράγραφοι 1 και 2 του κανονισμού (ΕΕ) αριθ. 648/2012. Ειδικότερα, το τμήμα I του μέρους 23 των κανονισμών της CFTC περιέχει ειδικές λεπτομερείς απαιτήσεις όσον αφορά την έγκαιρη επιβεβαίωση, τη συμπίεση χαρτοφυλακίου, τη συμφωνία χαρτοφυλακίου, την αποτίμηση συναλλαγών και την επίλυση διαφορών που εφαρμόζονται στις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο. Οι απαιτήσεις που καθορίζονται στους κανονισμούς της CFTC είναι ισοδύναμες με τις αντίστοιχες απαιτήσεις του κανονισμού (ΕΕ) αριθ. 648/2012 ως προς όλα τα ακόλουθα σημεία: i) τη συχνότητα και τα κατώφλια για την αντιστοίχιση συμφωνίας χαρτοφυλακίου· ii) τις προθεσμίες για την αντιστοίχιση έγκαιρης επιβεβαίωσης· iii) τις απαιτήσεις συμπίεσης χαρτοφυλακίου στη βάση της αρχής «συμμόρφωση ή αιτιολόγηση»· iv) τις απαιτήσεις καθημερινής αποτίμησης των μη εκκαθαριζόμενων συναλλαγών. Λαμβανομένου υπόψη του περιορισμένου αντικτύπου που συνεπάγεται η διαφορά στο πεδίο εφαρμογής των απαιτήσεων για τις συμφωνίες αναφορικά με τον τρόπο επίλυσης διαφορών, οι εν λόγω απαιτήσεις θα πρέπει επίσης να θεωρούνται ισοδύναμες με τις απαιτήσεις του κανονισμού (ΕΕ) αριθ. 648/2012 περί επίλυσης διαφορών.
            
         
               (9)
            
            
               Βάσει των ανωτέρω, ως προς τις συμφωνίες ανταλλαγής που εμπίπτουν στη δικαιοδοσία της CFTC, όπως ορίζονται στο τμήμα 1a(47) του νόμου CEA, οι νομοθετικές και εποπτικές ρυθμίσεις, καθώς και οι ρυθμίσεις επιβολής της νομοθεσίας της CFTC που εφαρμόζονται στους διαπραγματευτές συμφωνιών ανταλλαγής και τους μείζονος σημασίας συμμετέχοντες σε συμφωνίες ανταλλαγής θα πρέπει να θεωρούνται ισοδύναμες με τις απαιτήσεις του κανονισμού (ΕΕ) αριθ. 648/2012 όσον αφορά τις υποχρεώσεις έγκαιρης επιβεβαίωσης, συμπίεσης και συμφωνίας χαρτοφυλακίου, αποτίμησης και επίλυσης διαφορών που εφαρμόζονται στις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, όπως καθορίζονται στο άρθρο 11 παράγραφοι 1 και 2 του εν λόγω κανονισμού.
            
         
               (10)
            
            
               Όσον αφορά τα περιθώρια ασφαλείας για τις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, οι νομικά δεσμευτικές απαιτήσεις της CFTC αποτελούνται από τις απαιτήσεις περιθωρίου ασφαλείας για τις μη εκκαθαρισμένες συμφωνίες ανταλλαγής για διαπραγματευτές συμφωνιών ανταλλαγής και για μείζονος σημασίας συμμετέχοντες σε συμφωνίες ανταλλαγής, που δημοσιεύτηκαν τον Ιανουάριο 2016 («τελικός κανόνας περιθωρίου ασφαλείας»), καθώς και από τις απαιτήσεις περιθωρίου ασφαλείας για τις μη εκκαθαρισμένες συμφωνίες ανταλλαγής για διαπραγματευτές συμφωνιών ανταλλαγής και για μείζονος σημασίας συμμετέχοντες σε συμφωνίες ανταλλαγής — διασυνοριακή εφαρμογή των απαιτήσεων περιθωρίου ασφαλείας («διασυνοριακός κανόνας περιθωρίου ασφαλείας»), που δημοσιεύτηκαν τον Αύγουστο του 2016.
            
         
               (11)
            
            
               Ενώ οι κανονισμοί της CFTC σχετικά με τις τεχνικές μείωσης του λειτουργικού κινδύνου για τις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο εφαρμόζονται σε όλους τους διαπραγματευτές συμφωνιών ανταλλαγής και τους μείζονος σημασίας συμμετέχοντες σε συμφωνίες ανταλλαγής, οι κανονισμοί της CFTC σχετικά με τα περιθώρια ασφαλείας για τις εν λόγω συμβάσεις εξωχρηματιστηριακών παραγώγων εφαρμόζονται μόνο στους διαπραγματευτές συμφωνιών ανταλλαγής και τους μείζονος σημασίας συμμετέχοντες σε συμφωνίες ανταλλαγής που δεν υπόκεινται σε ρυθμιστική αρχή προληπτικής εποπτείας. Στον ορισμό της «ρυθμιστικής αρχής προληπτικής εποπτείας» βάσει του νόμου CEA περιλαμβάνονται το Συμβούλιο Διοικητών του Ομοσπονδιακού Αποθεματικού Συστήματος (Federal Reserve System), το Γραφείο Γενικού Ελεγκτή Νομίσματος (Office of the Comptroller of the Currency), ο Ομοσπονδιακός Οργανισμός Ασφάλισης Καταθέσεων (Federal Deposit Insurance Corporation), η Διοίκηση Αγροτικών Πιστώσεων (Farm Credit Administration) και η Ομοσπονδιακή Υπηρεσία Χρηματοδότησης Στέγασης (Federal Housing Finance Agency).
            
         
               (12)
            
            
               Οι κανονισμοί της CFTC που εφαρμόζονται στα περιθώρια ασφαλείας για τις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο απαιτούν μόνο την ανταλλαγή του αρχικού περιθωρίου ασφαλείας με «καλυμμένο αντισυμβαλλόμενο», όπως ορίζεται στο τμήμα 23.151 των κανονισμών της CFTC. Καλυμμένος αντισυμβαλλόμενος είναι ο αντισυμβαλλόμενος που είναι χρηματοπιστωτικός τελικός χρήστης με σημαντική έκθεση σε συμφωνίες ανταλλαγής ή φορέας συμφωνίας ανταλλαγής που συνάπτει συμφωνία ανταλλαγής με καλυμμένο φορέα συμφωνίας ανταλλαγής. Σύμφωνα με το τμήμα 23.150 των κανονισμών της CFTC, ως σημαντική έκθεση σε συμφωνίες ανταλλαγής νοείται μέση ημερήσια ονομαστική αξία μη εκκαθαριζόμενων εξωχρηματιστηριακών παραγώγων που υπερβαίνει τα 8 δισεκατ. USD (8 000 εκατ.), ενώ το ανάλογο κατώφλι που καθορίζεται στο άρθρο 28 του κατ' εξουσιοδότηση κανονισμού (ΕΕ) 2016/2251 της Επιτροπής (3) είναι 8 δισεκατ. EUR (8 000 εκατ.). Στην Ένωση, η απαίτηση ανταλλαγής του περιθωρίου διαφορών αποτίμησης δεν έχει όριο σημαντικότητας και εφαρμόζεται σε όλους τους αντισυμβαλλομένους που υπόκεινται στο άρθρο 11 παράγραφος 3 του κανονισμού (ΕΕ) αριθ. 648/2012. Σύμφωνα με τους κανονισμούς της CFTC, το συνδυασμένο ελάχιστο ποσό μεταβίβασης του αρχικού περιθωρίου ασφαλείας και του περιθωρίου διαφορών αποτίμησης βάσει του τελικού κανόνα περιθωρίου ασφαλείας είναι 500 000 USD, ενώ η σχετική απαίτηση που καθορίζεται στο άρθρο 25 του κατ' εξουσιοδότηση κανονισμού (ΕΕ) 2016/2251 είναι 500 000 EUR. Λαμβανομένου υπόψη του περιορισμένου αντικτύπου που συνεπάγεται η διαφοροποίηση του νομίσματος, τα ποσά αυτά θα πρέπει να θεωρούνται ισοδύναμα.
            
         
               (13)
            
            
               Οι απαιτήσεις του τελικού κανόνα περιθωρίου ασφαλείας εφαρμόζονται στις συμφωνίες ανταλλαγής, οι οποίες περιλαμβάνουν σχεδόν όλες τις συμβάσεις που ορίζονται ως εξωχρηματιστηριακά παράγωγα στον κανονισμό (ΕΕ) αριθ. 648/2012, με εξαίρεση τις προθεσμιακές συμβάσεις συναλλάγματος και τις συμφωνίες ανταλλαγής συναλλάγματος, για τις οποίες ο τελικός κανόνας περιθωρίου ασφαλείας δεν θέτει καμία απαίτηση. Επιπροσθέτως, οι κανονισμοί της CFTC δεν προβλέπουν ειδική μεταχείριση για τα δομημένα προϊόντα, συμπεριλαμβανομένων των καλυμμένων ομολόγων και τιτλοποιήσεων. Στην Ένωση, οι συμφωνίες ανταλλαγής συναλλάγματος και οι προθεσμιακές συμβάσεις συναλλάγματος εξαιρούνται από τις απαιτήσεις αρχικού περιθωρίου ασφαλείας και τα παράγωγα που συνδέονται με καλυμμένα ομόλογα για σκοπούς αντιστάθμισης κινδύνου μπορούν επίσης να εξαιρούνται από τις αρχικές απαιτήσεις περιθωρίου ασφαλείας. Ως εκ τούτου, η παρούσα απόφαση θα πρέπει να εφαρμόζεται μόνο στα εξωχρηματιστηριακά παράγωγα που υπόκεινται σε περιθώρια ασφαλείας τόσο βάσει του δικαίου της Ένωσης όσο και βάσει των κανονισμών της CFTC.
            
         
               (14)
            
            
               Οι απαιτήσεις των κανονισμών της CFTC για τον υπολογισμό του αρχικού περιθωρίου ασφαλείας είναι ισοδύναμες με τις απαιτήσεις που ορίζονται στον κανονισμό (ΕΕ) αριθ. 648/2012. Όπως και το παράρτημα IV του κατ' εξουσιοδότηση κανονισμού (ΕΕ) 2016/2251, οι κανονισμοί της CFTC επιτρέπουν τη χρήση τυποποιημένου μοντέλου. Εναλλακτικά, για τον εν λόγω υπολογισμό μπορεί να χρησιμοποιούνται εσωτερικά μοντέλα ή μοντέλα τρίτων, εφόσον τα εν λόγω μοντέλα περιέχουν ορισμένες ειδικές παραμέτρους, μεταξύ των οποίων ελάχιστα διαστήματα εμπιστοσύνης και περιόδους κινδύνου περιθωρίου, καθώς και ορισμένα ιστορικά δεδομένα, συμπεριλαμβανομένων των περιόδων ακραίων χρηματοοικονομικών συνθηκών. Τα μοντέλα αυτά πρέπει να εγκριθούν από τη CFTC ή από καταχωρισμένη ένωση συμβολαίων μελλοντικής εκπλήρωσης.
            
         
               (15)
            
            
               Οι απαιτήσεις των κανονισμών της CFTC σχετικά με τις επιλέξιμες ασφάλειες και τον τρόπο τήρησης και διαχωρισμού των εν λόγω ασφαλειών είναι ισοδύναμες με αυτές που ορίζονται στο άρθρο 4 του κατ' εξουσιοδότηση κανονισμού (ΕΕ) 2016/2251. Οι κανονισμοί της CFTC περιλαμβάνουν ισοδύναμο κατάλογο επιλέξιμων ασφαλειών και στο προοίμιο του τελικού κανόνα περιθωρίου ασφαλείας αναφέρεται ότι οι διαπραγματευτές συμφωνιών ανταλλαγής και οι μείζονος σημασίας συμμετέχοντες σε συμφωνίες ανταλλαγής που δεν υπόκεινται σε ρυθμιστική αρχή προληπτικής εποπτείας θα πρέπει να λαμβάνουν υπόψη τη συγκέντρωση ασφαλειών. Ως εκ τούτου, οι απαιτήσεις της CFTC σχετικά με τα περιθώρια ασφαλείας για τις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο θα πρέπει να θεωρούνται ισοδύναμες με αυτές που προβλέπονται στο άρθρο 11 παράγραφος 3 του κανονισμού (ΕΕ) αριθ. 648/2012.
            
         
               (16)
            
            
               Όσον αφορά το επίπεδο ισοδυναμίας της προστασίας του επαγγελματικού απορρήτου στις ΗΠΑ, οι πληροφορίες που τηρούνται από την CFTC καθώς και από άλλες ομοσπονδιακές ρυθμιστικές αρχές υπόκεινται στους νόμους Privacy Act και Freedom of Information Act (FOIA). Βάσει του νόμου FOIA, σε πολλές περιπτώσεις τα φυσικά πρόσωπα ή οι οργανισμοί πρέπει να λαμβάνουν μέτρα ώστε να διασφαλίζεται η εμπιστευτική μεταχείριση των υποβληθεισών πληροφοριών. Ως εκ τούτου, οι νόμοι Privacy Act και FOIA παρέχουν εγγυήσεις για το επαγγελματικό απόρρητο, συμπεριλαμβανομένης της προστασίας του επιχειρηματικού απορρήτου που αναλαμβάνουν οι αρχές σε συνεργασία με τρίτα μέρη, ισοδύναμες με αυτές που ορίζονται στον τίτλο VIII του κανονισμού (ΕΕ) αριθ. 648/2012. Θα πρέπει να θεωρηθεί ότι οι απαιτήσεις των ΗΠΑ παρέχουν ισοδύναμο επίπεδο προστασίας του επαγγελματικού απορρήτου με αυτό που κατοχυρώνεται στον κανονισμό (ΕΕ) αριθ. 648/2012.
            
         
               (17)
            
            
               Τέλος, αναφορικά με την αποτελεσματική εποπτεία και επιβολή των νομοθετικών ρυθμίσεων στις ΗΠΑ, η CFTC διαθέτει ευρείες εξουσίες διενέργειας ερευνών και εποπτείας, προκειμένου να προβαίνει σε εκτίμηση της συμμόρφωσης με τις υποχρεώσεις έγκαιρης επιβεβαίωσης, συμπίεσης και συμφωνίας χαρτοφυλακίου, αποτίμησης και επίλυσης διαφορών που εφαρμόζονται στις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο. Η CFTC δύναται να λάβει ευρύ φάσμα εποπτικών μέτρων για τη διακοπή κάθε παράβασης των εφαρμοστέων απαιτήσεων. Επιπλέον, το νομικό πλαίσιο των ΗΠΑ προβλέπει αστικές κυρώσεις, μεταξύ των οποίων προσωρινά ή μόνιμα περιοριστικά μέτρα ή εντολές και πρόστιμα, καθώς και ποινικές κυρώσεις για παράβαση των εφαρμοστέων απαιτήσεων. Ως εκ τούτου, θα πρέπει να θεωρηθεί ότι τα μέτρα αυτά μεριμνούν για την αποτελεσματική εφαρμογή των σχετικών νομοθετικών και κανονιστικών ρυθμίσεων, καθώς και των ρυθμίσεων επιβολής της νομοθεσίας, βάσει των νόμων Dodd-Frank και CEA και των κανονισμών της CFTC, με δίκαιο και μη στρεβλωτικό τρόπο ώστε να εξασφαλίζουν την αποτελεσματική εποπτεία και εφαρμογή των κανόνων.
            
         
               (18)
            
            
               Η Επιτροπή, σε συνεργασία με την ΕΑΚΑΑ, θα πρέπει να συνεχίσει να παρακολουθεί σε τακτική βάση την εξέλιξη και την αποτελεσματική εφαρμογή των νομοθετικών και εποπτικών ρυθμίσεων, καθώς και των ρυθμίσεων επιβολής της νομοθεσίας στις ΗΠΑ για τις συμβάσεις εξωχρηματιστηριακών παραγώγων, όσον αφορά τις απαιτήσεις έγκαιρης επιβεβαίωσης, συμπίεσης και συμφωνίας χαρτοφυλακίου, αποτίμησης, επίλυσης διαφορών και περιθωρίου ασφαλείας που εφαρμόζονται στις συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, βάσει των οποίων εκδόθηκε η παρούσα απόφαση. Αυτό δεν θα πρέπει να θίγει τη δυνατότητα της Επιτροπής να διενεργεί ειδική επανεξέταση ανά πάσα στιγμή, σε περίπτωση που, λόγω σχετικών εξελίξεων, καταστεί αναγκαίο να αξιολογήσει εκ νέου η Επιτροπή την ισοδυναμία που χορηγείται με την παρούσα απόφαση. Η εν λόγω επανεξέταση θα μπορούσε να οδηγήσει στην κατάργηση της παρούσας απόφασης.
            
         
               (19)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 13 παράγραφος 3 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις, καθώς και οι ρυθμίσεις επιβολής της νομοθεσίας των Ηνωμένων Πολιτειών της Αμερικής (ΗΠΑ) για τις τεχνικές μείωσης του λειτουργικού κινδύνου που εφαρμόζονται σε συναλλαγές οι οποίες ρυθμίζονται ως «συμφωνίες ανταλλαγής» από την Επιτροπή Προθεσμιακών Συναλλαγών Βασικών Εμπορευμάτων (Commodity Futures Trading Commission — CFTC) σύμφωνα με το τμήμα 721(a)(21) του νόμου Dodd-Frank και οι οποίες δεν εκκαθαρίζονται από κεντρικό αντισυμβαλλόμενο, θεωρούνται ισοδύναμες με τις απαιτήσεις που ορίζονται στο άρθρο 11 παράγραφοι 1 και 2 του κανονισμού (ΕΕ) αριθ. 648/2012, εφόσον ένας τουλάχιστον αντισυμβαλλόμενος στις εν λόγω συναλλαγές είναι εγκατεστημένος στις ΗΠΑ και καταχωρισμένος στη CFTC ως διαπραγματευτής συμφωνιών ανταλλαγής ή μείζονος σημασίας συμμετέχων σε συμφωνίες ανταλλαγής.
   Άρθρο 2
   Για τους σκοπούς του άρθρου 13 παράγραφος 3 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις, καθώς και οι ρυθμίσεις επιβολής της νομοθεσίας των ΗΠΑ για την ανταλλαγή ασφαλειών που εφαρμόζονται σε συναλλαγές οι οποίες ρυθμίζονται ως «συμφωνίες ανταλλαγής» από την Επιτροπή Προθεσμιακών Συναλλαγών Βασικών Εμπορευμάτων (Commodity Futures Trading Commission — CFTC) σύμφωνα με το τμήμα 721(a)(21) του νόμου Dodd-Frank και οι οποίες δεν εκκαθαρίζονται από κεντρικό αντισυμβαλλόμενο, θεωρούνται ισοδύναμες με τις απαιτήσεις του άρθρου 11 παράγραφος 3 του κανονισμού (ΕΕ) αριθ. 648/2012, εφόσον ένας τουλάχιστον αντισυμβαλλόμενος στις εν λόγω συναλλαγές είναι εγκατεστημένος στις ΗΠΑ και καταχωρισμένος στη CFTC ως διαπραγματευτής συμφωνιών ανταλλαγής ή μείζονος σημασίας συμμετέχων σε συμφωνίες ανταλλαγής και ο εν λόγω αντισυμβαλλόμενος υπόκειται στις απαιτήσεις περιθωρίου ασφαλείας για τις μη εκκαθαρισμένες συμφωνίες ανταλλαγής για διαπραγματευτές συμφωνιών ανταλλαγής και για μείζονος σημασίας συμμετέχοντες σε συμφωνίες ανταλλαγής, καθώς και στις απαιτήσεις περιθωρίου ασφαλείας για τις μη εκκαθαρισμένες συμφωνίες ανταλλαγής για διαπραγματευτές συμφωνιών ανταλλαγής και για μείζονος σημασίας συμμετέχοντες σε συμφωνίες ανταλλαγής — διασυνοριακή εφαρμογή των απαιτήσεων περιθωρίου ασφαλείας.
   Άρθρο 3
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 13 Οκτωβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 201 της 27.7.2012, σ. 1.
   
      (2)  ESMA/2013/BS/1157, Technical advice on third country regulatory equivalence under EMIR — US (Τεχνικές συμβουλές σχετικά με την ισοδυναμία του κανονιστικού πλαισίου τρίτης χώρας βάσει του κανονισμού EMIR — ΗΠΑ), τελική έκθεση, Ευρωπαϊκή Αρχή Κινητών Αξιών και Αγορών, 1η Σεπτεμβρίου 2013.
   
      (3)  Κατ' εξουσιοδότηση κανονισμός (ΕΕ) 2016/2251 της Επιτροπής, της 4ης Οκτωβρίου 2016, που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου για τα εξωχρηματιστηριακά παράγωγα, τους κεντρικούς αντισυμβαλλόμενους και τα αρχεία καταγραφής συναλλαγών όσον αφορά τα ρυθμιστικά τεχνικά πρότυπα για τις τεχνικές μείωσης του κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο (ΕΕ L 340 της 15.12.2016, σ. 9).